АҞӘА, мшаԥымза 5 – Sputnik, Бадраҟ Аҩӡба. Ааԥынра ааит – аусурақәа ирысакьаҳәымҭоуп иҳәеит Аԥсны Ақыҭанхамҩа аминистр Даур Ҭарба арадио Sputnik аинтервиу аҭо.
"Иахьазы Ақыҭанхамҩа аминистрра цхыраарак аҳасабала иазоужьуп 22 миллион 557 нызқь мааҭ аԥара. Арҭ аԥарақәа рзырхоуп шықәсыктәи акультурақәа раарыхра", — иҳәеит аминистр.
Аԥсны иамоуп аҭагылазаашьа маншәала аҩныҵҟатәи аџьармыкьа аҭыԥантәи аалыҵ ала аиқәыршәаразы.
"Ҳара иҳалшо зегьы ҟаҳҵароуп ақыҭанхамҩа аҿиара аиурц", —иҳәеит аминистр.
Ҭарба иазгәеиҭеит атәыла Ахада адҵа шыҟаиҵаз х-нызқь гектар рҟны ацәаӷәарақәа хәыда-ԥсада имҩаԥгазарц. Абра азы аԥарашәара мҩаԥгахоит ареспубликатә биуџьет аҟынтәи.
Раион-цыԥхьаӡа хәба-хәба миллион рзоужьуп.